Noter og spørgsmål til repetition af forløbet Familie, ægteskab og seksualitet i Danmark ca. 1500-1900

-----------------------------------------------------------------------

1. modul:

Nina Kofoed ‘Seksuallovgivning før 1849’

Arbejdsspørgsmål:

Kofoeds første pointe er, at reguleringen (= kontrollen) af seksualiteten før 1848 fandt sted ud fra to hensyn: 1) religion (dvs. religiøse regler/normer & 2) reproduktion (dvs. slægtens interesser og overlevelse)

1) Hvad betød dette for opfattelsen af seksuelle forbrydelser mod individet - fx mod en kvinde eller et barn?

2) Hvad kom reformationen (1536) til at betyde for de seksuelle normer?

3) Hvad er lejermål? Hvad kan være forklaringen på at straffen for lejermål var så hård?

4) Straffen for ‘hor’ (dvs. sex uden for ægteskabet) var endnu hårdere end for lejermål - kommer teksten med en forklaring på hvorfor straffen mon var så hård? (kig fx på udtrykket ‘illegitime arvinger’)

5) Hvad kan være forklaringen på at staten (dvs. de protestantiske fyrster) var interesserede i strenge reguleringer af seksuallivet?

Lidt hjælp til forskellen på ‘lejermål’ og ‘hor’: ‘Lejermål’=før-ægteskabelig seksuel omgang, dvs. mennesker der *ikke* er gift, der har sex med andre end dem de er gift med.

sex. ‘Hor’=udenomsægteskabelig seksuel omgang, dvs. mennesker som *er* gift, har sex med andre end dem de er gift med - hvad enten disse mennesker er gift eller ej.

Lidt hjælp i forhold til spørgsmål 3 & 4: Man kan overveje hvordan slægten (dvs. familien) har set på henholdsvis ‘lejermål’ og ‘hor’. Hvorfor har slægten mon ikke set med milde øjne på sådanne ting? En materialistisk forklaring ville her lægge vægten på socio-økonomiske interesser (børnefødsler uden for ægteskab - arveretsproblemer og forsørgelsespligt - økonomisk belastning af familierne). En mere idealistisk forklaring ville måske forklare det ved at henvise til moralen og kirkens normer. Men spørgsmålet er, om ikke kirkens moral og strenge holdninger i forhold til seksualiteten netop skyldtes disse sociale og økonomiske interesser?

Staten (dvs. de protestantiske fyrster) var jo ikke interesserede i en masse forældreløse barn, som ingen familier ville tage sig af. Det ville jo betyde at staten selv skulle tage sig af dem. Og det var staten vel ikke interesseret i - i hvert fald ikke i 1500- og 1600-tallet.

-------------------------------------------------------------------------------------------------------------------------------------------------------------

2. modul:

**2. modul: - Kvindens position i landbrugssamfundet.**

**Simone de Beauvoirs tekst ‘Det andet køn’:**

Læsevejledning: Først og fremmest, skal I vide to ting om Simone de Beauvoir (1908-1986):

1. Hun var fransk eksistentialistisk filosof (dvs. en filosof, der påstår at mennesket ikke skal defineres ved dets fysiske natur, men ved dets frie valg og handlinger - mennesket er i modsætning til naturen/dyr et frit væsen, der kan og bør tage selvstændigt ansvar for sit eget liv. Mennesket er - ifølge eksistentialismen - ikke blot underlagt instinkter og drifter - vi er derimod stærke nok til at bryde med disse i kraft af vores frihed.

1. Hun er desuden feminist - og med bogen ‘Det andet køn’ er hun med til at grundlægge feminismen. Hvis I ikke ved hvad det er - så undersøg det kort via opslag på nettet! Men kort sagt: En feminist påpeger de uligheder der findes mellem mænd og kvinder med henblik på at skabe bedre forhold for kvinder - mere lighed mellem kønnene

------------------------------------------------------------------------------------------------------

Begynd med at kigge på s. 82 øverst: Her siger hun, at det ‘materialistiske’ historiesyn har ret i at mennesket ikke bare er et ‘dyr’ eller et stykke ‘natur’, - mennesket er derimod et ‘historisk væsen’ underlagt socio-økonomiske forhold.

For Beauvoir er det en kendsgerning at de socio-økonomiske forhold (dvs. måden vi producerer mad og tjener penge på, ejendomsforhold osv) har haft afgørende betydning for forskellen på den status kvinder og mænd har haft gennem historien.

En smule længere nede på siden påstår hun at kvindens selvforståelse og position i samfundet netop har været styret af (er afhængigt af) samfundets økonomiske forhold, dvs. produktionsforhold og ejendomsforhold. Og hendes første pointe er (s. 82 midt) at kvinder har haft mindre indflydelse og magt end mænd, fordi kvinden som biologisk væsen (dvs. som den der føder børnene) har været mere knyttet til arten (dvs. slægtens interesser). Dette har gjort kvinden mindre fri end manden. Denne pointe gentager hun på s. 97 nederst - find stederne og læs.

------------------------------------------------------------------------------------------------

Kig dernæst på s. 95-96 - læs teksten så grundigt du kan, du behøver ikke at forstå alt - den er lidt svær. Men prøv at besvare følgende to spørgsmål ud fra siderne:

1. Hvorfor har ‘moderskabet’ (dvs. at kvinden føder og giver nyt liv) ikke givet kvinden mere status og magt i de tidlige primitive samfund?
2. På side 96 nævner hun ‘kvindens forbandelse’ og ‘nøglen til hele gåden’ om hvorfor mænd har haft mere magt og indflydelse end kvinder. Uddyb med dine egne ord. Hvad er ‘kvindens forbandelse’ - ifølge Beauvoir?

----------------------------------------------------------------------------------------------------------------

Dernæst skal du kigge på side 83 - her beskriver Beauvoir overgangen fra stenaldersamfundet (dvs. samler-jægersamfundet) til landbrugssamfundet, hvor mennesket begynder at dyrke jorden og indføre privat ejendomsret til jorden.

1. Hvad er Beauvoirs forklaring på at undertrykkelsen af kvinden begynder med indførelsen af landbrugssamfundet og den private ejendomsret?

-----------------------------------------------------------------------------------------------------------------

Kig dernæst på s. 84 øverst og forklar:

1. Hvorfor er det først blevet muligt for kvinden at opnå ligestilling med manden i løbet af industrialiseringen (dvs. i løbet af 1800-tallet og 1900-tallet)?

-------------------------------------------------------------------------------------------------------

Kig til sidst på s. 113 nederst og s. 114 midt:

(detroniseres=nedgørelse). Her siger Beauvoir, at historien om undertrykkelsen af kvinden begyndte med ‘arverettens’ indførelse i landbrugssamfundet (dvs. når ældre familiemedlemmer dør, så er der regler for hvordan børn/efterkommere skal arve deres jord og gård).

1. Hvad er - på s. 114 midt - Beauvoirs forklaring på at indførelsen af arveretten i landbrugssamfundet førte til en undertrykkelse af kvinden?

**3. modul: Reformation og enevælden – den statslige centralisme betydning for de ændrede seksual- og kønsnormer.**

**Troelsen ’Træk af det kulturelle, politiske og økonomiske liv i Danmark 1500-1780’ (s. 1):**

Med reformationen opstår statskirken, dvs. at kirken underordnes kongemagten (staten). Det betyder at kirken ophører med at være en selvstændig økonomisk og politisk institution, men også at kongerne blev den øverste garant for tro og moral og dermed ansvarlige for undersåtternes frelse.

**Spørgsmål til Troelsens tekst:**

1. Hvilke politiske forandringer medførte reformationen og enevælden? (s. 1-2)

2. Hvad lægger Luther vægt på i sin kritik af den katolske kirke? Hvad lægger Luther vægt på er afgørende for det religiøse liv? (s. 1)

3. Hvad skal forstås ved statslig centralisme? Hvorfor styrker både reformationen og enevælden den statslige centralisme? (s. 1-2)

4) Hvilke konsekvenser får den statslige centralisme for ægteskabs- og seksualitetsnormerne? (s. 1)

**Spørgsmål til Egon Nyrup Madsen, 36-37:**

1) Hvad er et fornuftsægteskab? Hvorfor var ægteskabet mere en økonomisk og politisk institution end et romantisk fænomen?

2) Vurdér i forlængelse af forrige spørgsmål hvad der var årsagen til den sociale kontrol med seksuallivet?

3) Hvad var den lutherske kirkes syn på seksuallivet – herunder synet på cølibat? (37m.)

**Spørgsmål til kilden ’Det Hellige Ægteskabs Ordensregler (1557)**

1) Hvad er ifølge kilden det eneste der kan retfærdiggøre seksuel aktivitet? (se bl.a. linje 3-5)

2) Hvad kendetegner de ægteskabelige dyder?

3) Hvilke kønsroller foreskriver kilden?

4) Hvem har forsørgerpligten?

5) Hvordan er den ideelle ægtehustru? (læg bl.a. mærke til ordene ’ørkesløs’ og ’vinduefugl’) (linje 80)

6) Hvad skal kvinden i ægteskabet særligt æres og respekteres for? (linje115-122)

**4. modul: Romantikken og modernitetens betydning for kærlighedsidealerne og ægteskabssynet**

Anders Troelsen beskriver i sin tekst både nogle *kulturelle*, *politiske* og *økonomiske* træk ved udviklingen i Danmarkshistorien i perioden ca. 1780-1870.

Det er her vigtigt at være bevidst om forskellen på de økonomiske, de politiske og de kulturelle forhold der nævnes i teksten. Det **politiske** har primært at gøre med magt, indflydelse og beslutningsprocesser, fx hvor demokratisk samfundet var. Det **økonomiske** angår markedsforhold, vareproduktion og indkomst, fx hvilke varer der blev handlet med, hvem tjente hvad? og fx hvor fattige eller rige folk var, osv. Det **kulturelle** dækker ting som fx menneskers livssyn, viden og uddannelse, mentalitet, religion og virkelighedsforståelse.

-------------------------------------------------------------------------------------

**Spørgsmål 1**: Du skal kort nævne ét eksempel på et økonomisk forhold/træk i udviklingen samt ét eksempel på et politisk og ét eksempel på et kulturelt træk/forhold i udviklingen, sådan at du viser at du kan skelne mellem *økonomiske*, *kulturelle* og *politiske* forhold.

(Vigtigt: Vær opmærksom på at nogle forhold både kan være politiske og økonomiske - og andre forhold fx både kan være politiske og kulturelle).

-------------------------------------------------------------------------------------

**Spørgsmål 2**: Besvar kort hvorfor borgerskabets velstand voksede i perioden? (s. 2 nederst)

**Spørgsmål 3**: Hvad vil det sige at det økonomiske liv blev liberaliseret i perioden? (s. 3 øverst)

--------------------------------------------------------------------------------------------

Gå dernæst til de tre efterfølgende sider i kompendiet - se afsnittet ‘Livet i byen’ (s. 63), hvor teksten beskriver den stigende orientering mod det følelsesmæssige (‘følelsesrevolutionen’) og besvar ganske kort følgende to spørgsmål:

**Spørgsmål 4**: Hvilke ændringer af familielivet ses i forbindelse med ‘følelsesrevolutionen’? (s. 63 øverst)

**Spørgsmål 5:** Hvilken betydning fik ‘følelsesrevolutionen’ for synet på ægteskabet? (s. 63 midt)

-------------------------------------------------------------------------------------------------------------

**Vigtig pointe i forhold til historikeren Niels Kayser Nielsen tekst**: Hyppigheden af indgåelse af ægteskab på landet var ret høj i 1700- og 1800-tallet i Danmark - der gik ikke længe før man giftede sig igen, hvis ens ægtefælle var død i utide. Der viser at ægteskabet på landet dengang primært var et fornuftsægteskab - en økonomisk institution, der var med til at sikre at produktionen og livet på gården kunne opretholdes. Ægteskabet var altså ikke en romantisk (dvs. kærlighedsmæssig) institution, men en praktisk institution, der gjorde det muligt at overleve arbejdsmæssigt og økonomisk på gården.

**Pointe i forhold til Balthazar Bangs selvbiografi (1830):** Teksten afspejler den nye romantiske forståelse af ægteskabet (som du har arbejdet med i spørgsmål 4 & 5), hvor kærligheden bliver opfattet som grundlaget for pardannelsen og kærligheden idealiseres. Læg mærke til (linje 45-47), hvordan det ‘borgerlige hjem’ ikke længere opfattes s produktionszone - som man opfattede gårdene på landet - men nu anses som en privat intimzone.

**5. modul: Anthony Giddens teori om den romantiske kærligheds opståen**

**Her er fire spørgsmål til Giddens tekst - samt ét spørgsmål til det ultrakorte uddrag af Friedrich Schlegel ‘Lucinde’ (1799), som I også finder i kompendiet i forlængelse af Giddens tekst**.

1. Hvorfor er den ‘lidenskabelige kærlighed’ (‘amour passion’) - historisk set - aldrig blevet anerkendt som et tilstrækkeligt grundlag for indgåelse af ægteskab, ifølge Giddens? (s. 1)
2. Forklar kort - med dine egne ord - hvordan den ‘romantiske kærlighed’ adskiller sig fra den ‘lidenskabelige kærlighed’? (s. 2)
3. Hvad er - ifølge Giddens - forklaringen på at den ‘romantiske kærlighed’ opstod? (s. 3-4)
4. Uddyb hvad Giddens mener når han i sammenfatningen (s. 5) skriver at den romantiske kærlighed ‘sørger for et langsigtet livsforløb’?

**Læs dernæst det meget korte uddrag af Schlegels ‘Lucinde’ og besvar sidste spørgsmål:**

1) Er det den ‘romantiske’ eller den ‘lidenskabelige’ kærlighed som kommer til udtryk i Schlegels romanuddrag? Begrund dit svar kort!

**6. modul – industrialiseringen betydning for familieliv og seksualitetsnormer**

**Besvar først følgende tre spørgsmål til Nyrup Madsen (s. 84-86):**

1. Hvilken betydning fik industrialiseringen for familiemønstrene? (s. 84)
2. Hvilke ændringer førte til at der langsomt kom juridisk ligestilling mellem kønnene? (s. 84)
3. Hvad er kernefamilien? Og hvad er baggrunden for at den opstår? (s. 86)

 *Christian Lund*